Der er mange positive sider ved at bo i Region Hovedstaden, som er Danmarks mest folkerige region. Men bestemt også mange udfordringer.

Prøv eksempelvis at forestille dig kapløbet med uret, mens du snegler dig gennem København en morgen midt i myldretiden. Eller en varm sommerdag, hvor solskinsglade strandløver ligger som sild i en tønde, mens du ihærdigt forsøger at finde plads på kajen ved Islands Brygge.

Det til trods ser det nu ud til, at indbyggere i hovedstadsregionen skal forberede sig på at byde velkommen til endnu flere byfæller. I hvert fald viser en ny befolkningsprognose fra Region Hovedstaden, at 177.000 nye borgere flytter til området frem mod år 2030.